Odločba Komisije

z dne 28. junija 2001

o objavi sklicevanj na standarde EN 13428:2000, EN 13429:2000, EN 13430:2000, EN 13431:2000 in EN 13432:2000 v Uradnem listu Evropskih skupnosti v zvezi z Direktivo 94/62/ES o embalaži in odpadni embalaži

(notificirana pod dokumentarno številko K(2001) 1681)

(Besedilo velja za EGP)

(2001/524/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive 94/62/ES Evropskega parlamenta in Sveta z dne 20. decembra 1994 o embalaži in odpadni embalaži [1] in zlasti drugega pododstavka člena 9(4) Direktive,

ob upoštevanju mnenja odbora, ustanovljenega s členom 5 Direktive 98/34/ES Evropskega parlamenta in Sveta dne 22. junija 1998 o določitvi postopka za zbiranje informacij na področju tehničnih standardov in tehničnih predpisov [2], kakor je bila spremenjena z Direktivo 98/48/ES [3],

ob upoštevanju naslednjega:

(1) Člen 4 Direktive 94/62/ES določa, da Komisija pomaga spodbujati preprečevanje nastajanja odpadne embalaže s spodbujanjem razvoja ustreznih evropskih standardov.

(2) Člen 10 Direktive 94/62/ES določa, da Komisija spodbuja, kakor je primerno, pripravo evropskih standardov v zvezi s temeljnimi zahtevami iz Priloge II k Direktivi.

(3) Ko se embalaža proizvaja za specifičen izdelek skladno z usklajenimi standardi, ki so bili objavljeni v Uradnem listu Evropskih skupnosti, se predvideva, da embalaža ustreza temeljnim zahtevam Direktive 94/62/ES, kakor so zajete v navedenem usklajenem standardu.

(4) Člen 9 Direktive 94/62/ES določa, da Komisija zagotovi, da so sklicevanja na usklajene standarde, ki ustrezajo temeljnim zahtevam, opredeljenim v Direktivi, objavljena v Uradnem listu Evropskih skupnosti.

(5) Države članice morajo objaviti sklicevanja na nacionalne standarde, ki prenašajo usklajene standarde, sklicevanja na katere so bila objavljena v Uradnem listu Evropskih skupnosti.

(6) Leta 2000 je Evropski odbor za standardizacijo (CEN) odobril pet standardov (EN 13428:2000, EN 13429:2000, EN 13430:2000, EN 13431:2000 in EN 13432:2000) skladno z mandatom, ki ga je Komisija podelila temu organu z Direktivo 94/62/ES, po posvetovanju z odborom, ustanovljenim z Direktivo 98/34/ES. Ti standardi so bili Komisiji predstavljeni kot usklajeni standardi.

(7) Leta 2000 je Belgija pri uporabi člena 9(4) Direktive 94/62/ES formalno ugovarjala usklajenim standardom EN 13428:2000, EN 13429:2000, EN 13430:2000, EN 13431:2000 in EN 13432:2000, ker naj ti standardi ne bi ustrezali popolnoma temeljnim zahtevam Direktive.

(8) Leta 2000 je Danska pri uporabi člena 9(4) Direktive 94/62/ES formalno ugovarjala usklajenim standardom EN 13428:2000, EN 13429:2000, EN 13430:2000 in EN 13431:2000, ker naj ti standardi ne bi ustrezali popolnoma temeljnim zahtevam Direktive.

(9) Po posvetovanju z odborom, ustanovljenim z Direktivo 98/34/ES, in preučitvi usklajenega standarda EN 13428:2000, Komisija ni mogla potrditi, da ta standard ne ustreza popolnoma temeljnim zahtevam Direktive 94/62/ES, z izjemo zahtev tretje alinee Priloge II(1) k tej direktivi. Usklajeni standard mora zato biti objavljen v Uradnem listu Evropskih skupnosti z opozorilom, da ne izpolnjuje zahtev te alinee.

(10) Po posvetovanju z odborom, ustanovljenim z Direktivo 98/34/ES, in preučitvi usklajenega standarda EN 13429:2000, je Komisija lahko potrdila, da ta standard ne ustreza popolnoma temeljnim zahtevam Direktive 94/62/ES, določenim v Prilogi II(2) k tej direktivi. Ta standard zlasti ne izpolnjuje obvezne zahteve po minimalnem številu premikov ali rotacij v normalno predvidljivih pogojih uporabe ali definira metodologijo testiranja za preverjanje minimalnega števila premikov ali rotacij. Zato ta usklajeni standard ne sme biti objavljen v Uradnem listu Evropskih skupnosti.

(11) Po posvetovanju z odborom, ustanovljenim z Direktivo 98/34/ES, in preučitvi usklajenega standarda EN 13430:2000, je Komisija lahko potrdila, da ta standard ne ustreza popolnoma bistvenim zahtevam Direktive 94/62/ES, določenim v Prilogi II(3a) k tej direktivi. Ta standard zlasti ne izpolnjuje temeljnih zahtev, ki določajo, da je potrebno embalažo izdelati tako, da omogoča recikliranje določenega masnega dela materiala, ki ga uporabljamo za embalažo, če jo hočemo upoštevati kot embalažo, ki jo je mogoče reciklirati. Poleg tega standard tudi ne izpolnjuje zahteve po objektivnem premisleku glede uporabe snovi ali materialov, ki bi znali povzročiti težave pri zbiranju in sortiranju pred recikliranjem, v samem procesu recikliranja ali v recikliranem proizvodu. Zato ta usklajeni standard ne sme biti objavljen v Uradnem listu Evropskih skupnosti.

(12) Po posvetovanju z odborom, ustanovljenim z Direktivo 98/34/ES, in preučitvi usklajenega standarda EN 13431:2000, je Komisija lahko potrdila, da ta standard ne ustreza popolnoma temeljnim zahtevam Direktive 94/62/ES, določenim v Prilogi II(3b) k tej direktivi, po minimalni nižji toplotni vrednosti, ki bi omogočila optimizacijo po ponovnem pridobivanju energije. Poleg tega standard tudi ne izpolnjuje zahteve po objektivnem premisleku glede uporabe snovi ali materialov, ki bi znali povzročiti težave pri zbiranju in sortiranju pred ponovnim pridobivanjem energije ali v samem procesu ponovnega pridobivanja energije. Zato ta usklajeni standard ne sme biti objavljen v Uradnem listu Evropskih skupnosti.

(13) Po posvetovanju z odborom, ustanovljenim z Direktivo 98/34/ES, in preučitvi usklajenega standarda EN 13432:2000, Komisija ni mogla potrditi, da ta standard ne ustreza popolnoma temeljnim zahtevam Direktive 94/62/ES, z izjemo zahtev tretje alinee Priloge II(3c) in (3d) k tej direktivi. Usklajeni standard mora zato biti objavljen v Uradnem listu Evropskih skupnosti.

(14) Komisija poziva CEN, da izboljša te standarde, ki delno ali v celoti ne izpolnjujejo temeljnih zahtev, opredeljenih v Direktivi –

SPREJELA NASLEDNJO ODLOČBO:

Člen 1

Sklicevanja na usklajeni standard EN 13428:2000 so objavljena v Uradnem listu Evropskih skupnosti v obliki, podani v Prilogi, opremljena z naslednjim opozorilom:

"Uporabniki usklajenega standarda EN 13428:2000 morajo upoštevati, da ta standard ne izpolnjuje temeljnih zahtev Direktive 94/62/ES, kakor so določene v tretji alinei Priloge II(1) k Direktivi."

Ko države članice objavljajo sklicevanja na nacionalni standard, ki prenaša usklajeni standard EN 13428:2000, morajo opremiti objavo z enakim opozorilom, kakor je določeno v prvi alinei.

Člen 2

Sklicevanja na usklajene standarde EN 13429:2000, EN 13430:2000 in EN 13431:2000 niso objavljena v Uradnem listu Evropskih skupnosti.

Člen 3

Sklicevanja na usklajeni standard EN 13432:2000 so objavljena v Uradnem listu Evropskih skupnosti v obliki, podani v Prilogi.

Člen 4

Ta odločba je naslovljena na države članice.

V Bruslju, 28. junija 2001

Za Komisijo

Margot Wallström

Članica Komisije

[1] UL L 365, 31.12.1994, str. 10.

[2] UL L 204, 21.7.1998, str. 37.

[3] UL L 217, 5.8.1998, str. 18.

--------------------------------------------------

PRILOGA

Objava sklicevanj na usklajene standarde v skladu z Direktivo 94/62/ES o embalaži in odpadni embalaže

Opozorilo:

Uporabniki usklajenega standarda EN 13428:2000 morajo upoštevati, da ta standard ne izpolnjuje temeljnih zahtev Direktive 94/62/ES, kakor so določene v tretji alinei Priloge II(1) k navedeni direktivi.

ESB Sklicevanje | Naslov usklajenega standarda | Leto ratifikacije | CEN |

EN | 13428 | Embalaža — Posebne zahteve za izdelavo in sestavo — Preprečevanje z zmanjševanjem na izvoru | 2000 |

ESB Sklicevanje | Naslov usklajenega standarda | Leto ratifikacije | CEN |

EN | 13432 | Embalaža — Zahteve za embalažo, primerno za kompostiranje in biorazgradnjo — Preiskusna shema in ovrednotenje meril za sprejemljivost embalaže | 2000 |

Opomba:

- Katere koli informacije o razpoložljivosti standardov se lahko pridobijo bodisi pri Evropskih organih za standardizacijo bodisi pri nacionalnih organih za standardizacijo, seznam katerih je priložen k Direktivi 98/34/ES, kakor je bila spremenjena z Direktivo 98/48/ES.

- Objava sklicevanj v Uradnem listu Evropskih skupnosti ne pomeni, da so standardi dostopni v vseh jezikih Skupnosti.

Komisija bo zagotovila ažuriranje tega seznama.

--------------------------------------------------